CELEX: 32021D0103
Language: lv
Date: 2021-01-29 00:00:00
Title: Komisijas Īstenošanas lēmums (ES) 2021/103 (2021. gada 29. janvāris), ar ko oglekļa dioksīdu neapstiprina par 19. produkta veida biocīdos lietojamu esošu aktīvo vielu (Dokuments attiecas uz EEZ)

1.2.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 34/31
               
            
         KOMISIJAS ĪSTENOŠANAS LĒMUMS (ES) 2021/103
         (2021. gada 29. janvāris),
         ar ko oglekļa dioksīdu neapstiprina par 19. produkta veida biocīdos lietojamu esošu aktīvo vielu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
         tā kā:
         
                     (1)
                  
                  
                     Komisijas Deleģētā regula (ES) Nr. 1062/2014 (2) izveido to esošo aktīvo vielu sarakstu, kuras jānovērtē, lai lemtu par to iespējamu apstiprināšanu lietošanai biocīdos. Oglekļa dioksīds (EK Nr. 204-696-9; CAS Nr. 124-38-9) ir minētajā sarakstā. Minētajā sarakstā ir arī oglekļa dioksīds, kas degšanas procesā iegūts no propāna, butāna vai abu gāzu maisījuma. Pēdējais minētais šajā īstenošanas lēmumā nav ietverts.
                  
               
                     (2)
                  
                  
                     Visi dalībnieki ir atsaukuši savu atbalstu oglekļa dioksīda lietošanai 19. produkta veida biocīdos, repelentos un atraktantos. Eiropas Ķimikāliju aģentūra saskaņā ar Deleģētās regulas (ES) Nr. 1062/2014 14. panta 1. punkta a) apakšpunktu publicēja atklātu uzaicinājumu pārņemt dalībnieka funkcijas. Saskaņā ar minētās regulas 17. pantu netika iesniegts neviens paziņojums. Par aktīvajām vielām, kas attiecīgā produkta veida pārskatīšanas programmā vairs netiek atbalstītas, saskaņā ar Deleģētās regulas (ES) Nr. 1062/2014 20. panta pirmās daļas b) punktu būtu jāpieņem neapstiprināšanas lēmums.
                  
               
                     (3)
                  
                  
                     Tāpēc oglekļa dioksīds (EK Nr. 204-696-9; CAS Nr. 124-38-9) nebūtu jāapstiprina par 19. produkta veida biocīdos lietojamu aktīvo vielu.
                  
               
                     (4)
                  
                  
                     Esošos biocīdus, kas pieder pie 19. produkta un satur oglekļa dioksīdu, var arī turpmāk piedāvāt tirgū un lietot līdz Regulas (ES) Nr. 528/2012 89. panta 2. punkta otrajā daļā norādītajiem datumiem.
                  
               
                     (5)
                  
                  
                     Katrā ziņā oglekļa dioksīds ietilpst Regulas (ES) Nr. 528/2012 I pielikuma 6. kategorijā. Tāpēc 19. produkta veida biocīdus, kas satur oglekļa dioksīdu var arī turpmāk piedāvāt tirgū un lietot, ja vien tie atļauti saskaņā ar minēto regulu un ja vien tie atbilst nosacījumiem un specifikācijām, kas oglekļa dioksīdam noteikti I pielikumā.
                  
               
                     (6)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Oglekļa dioksīdu (EK Nr. 204-696-9; CAS Nr. 124-38-9) neapstiprina par 19. produkta veida biocīdos lietojamu aktīvo vielu.
         
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2021. gada 29. janvārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 167, 27.6.2012., 1. lpp.
         
         
            (2)  Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).